钦定古今图书集成/明伦汇编/氏族典/第606卷 > 《晋书》 > 《慕容廆载记》
## 钦定古今图书集成/明伦汇编/氏族典/第606卷 > 《晋书》 > 《慕容廆载记》

慕容廆，其先有熊氏之苗裔，世居北裔，邑于紫蒙之
野。其后与匈奴并盛，控弦之士二十馀万。风俗官号
与匈奴略同。秦汉之际，为匈奴所败，分保鲜卑山，因
以为号。曾祖莫护跋，魏初率其诸部入居辽西，从宣
帝伐公孙氏有功，拜率义王，始建国于棘城之北。时燕代多冠步摇冠，莫护跋见而好之，乃敛发袭冠，诸
部因呼之为步摇。其后音讹，遂为慕容焉。或云“慕二
仪之德，继三光之容”，遂以慕容为氏。